Speyside

Speyside is en Rebeet in Schottland, dat an’n Stroom Spey liggen deit. Dat Rebeet is nich an geograafsche, politische oder verwaltungstechnische Eenheiten fastmaakt, man se faat en grote Tall vun ruchweg föfftig Whiskybrennereen in de Region tohopen, vun de seggt warrt, dat se gemeensome tyypsche Egenorden hebbt. Dormit warrt se vun annere Whiskyrebeden in Schottland afgrenzt. 

Dat Rebeet Speyside hett de gröttste Dicht vun Brennereen, un se gellt as de Middelpunkt vun de Whisky-Produkschoon in Schottland. Hier gifft dat nich blots de gröttste Tall an aktive Brennereen, man ok vele Moltereen, Fattbinners, Blenners un unafhangige Affüllers. Vele vun de Destillen in de Speyside leegt blots en poor Kilometers ut’nanner, eenige sünd sogors direkte Navers, so as in den Oort Dufftown, de ok as heemliche Whisky-Hööftstadt betekent warrt. Man ok in Elgin oder Rothes staht mehrere Brennereen. To de bekannteren Destillen in dat Rebeet tellt to’n Bispeel Aberlour, Cragganmore, Glenlivet, Glenfiddich, Glen Grant oder Macallan. Dör de Speyside föhrt butendem ok de so nöömte Malt Whisky Trail, de acht vun de bekannteren Destillen un en Fattbinner mit’nanner vebinnt.

Geograafsch höört de Speyside to de Highlands, de ok as en schottisch Whiskyrebeet tellt. Man, Speyside tellt bi’n Whisky as egenstännig Rebeet. Wietere Whiskyrebeden in Schottland sünd de Lowlands, (histoorsch bekeken) de Stadt Campbeltown, dat Eiland Islay as ok de anneren schottischen Eilannen. Dat Rebeet Speyside is vundaag ruchweg gliektosetten mit dat Verwaltungsrebeet Moray oder mit de traditschonellen Graffschoppen Morayshire un Banffshire. Den Naam Speyside driggt aver ok en enkelte Brenneree, de 1990 in Drumguish boet worrn is. Se tellt aver egentlich to dat Whiskyrebeet Highlands.

De Whiskys ut de Speyside warrt gemeensom so beschreven, dat se teemlich fien un rund sünd un vör allen wenig bit gor keen Törfaroma bargt. Traditschonell kummt dat dorher, dat hier wenig Moor is un dat Molt in disse Brennereen dorüm nich mit Törffüür dröögt weer. In de moderne Whiskyprodukschoon warrt mitünner nu aver ok in de Speyside mit Törf arbeit, so dat disse Egenoort nich mehr jümmer todrapen deit.

 Weblenken 

 Malt Whisky Trail (engelsch)
 Official Speyside Way Pages (engelsch)

Kategorie:Whisky
Kategorie:Schottland